****

**REPUBLIKA SLOVENIJA**

**VLADA REPUBLIKE SLOVENIJE**

**Številka: 007-245/2013**

**Ljubljana, julij 2013**

**PROGRAM PORABE SREDSTEV**

**SKLADA ZA PODNEBNE SPREMEMBE**

**V LETIH 2013, 2014 in 2015**

**PORABA SREDSTEV SKLADA ZA PODNEBNE SPREMEMBE V LETIH 2013, 2014 in 2015**

1. **Pravni okvir**

Z Zakonom o varstvu okolja[[1]](#footnote-1) je bila v slovenski pravni red prenesena Direktiva 2008/101/ES Evropskega parlamenta in Sveta z dne 19. novembra 2008 o spremembi Direktive 2003/87/ES zaradi vključitve letalskih dejavnosti v sistem za trgovanje s pravicami do emisije toplogrednih plinov v Skupnosti (UL L št. 8, z dne 13. 1. 2009, str. 3) ter delno členi Direktive 2009/29/ES Evropskega parlamenta in Sveta z dne 23. aprila 2009 o spremembi Direktive 2003/87/ES z namenom izboljšanja in razširitve sistema Skupnosti za trgovanje s pravicami do emisije toplogrednih plinov (UL L št. 140, z dne 5. junij , stran 63).

Prihodki iz prodaje emisijskih kuponov letalskim prevoznikom na dražbi se v skladu z sedaj veljavnimi določbami Zakona o varstvu okolja, ki v slovenski pravni red prenaša Direktivo 2008/101/ES, porabijo za izvedbo potrebnih ukrepov v EU in tretjih državah, zlasti pa za:

1. zmanjšanje emisije toplogrednih plinov,

2. prilagajanje na vplive podnebnih sprememb v EU in tretjih državah, zlasti državah v razvoju,

3. financiranje raziskav in razvoja, namenjenih blaženju in prilagajanju podnebnim spremembam, tudi na področju letalstva in letalskega prometa,

4. zmanjševanje emisij iz prometa z malo emisijami,

5. kritje stroškov upravljanja sistema trgovanja z emisijskimi kuponi v EU,

6. financiranje prispevkov v Svetovni sklad za energetsko učinkovitost in obnovljive vire energije ter

7. preprečevanje krčenja gozdov.

Zaradi prenosa določb Direktive 2009/29/ES je v pripravi sprememba Zakona o varstvu okolja, ki bo v slovenski pravni red prenesla določbo, da se tudi sredstva iz prodaje emisijskih kuponov upravljavcem naprav porabijo za obvladovanje podnebnih sprememb v EU in tretjih državah, med drugim za zmanjšanje emisij toplogrednih plinov, za prilagajanje na vplive podnebnih sprememb v EU in tretjih državah, zlasti državah v razvoju, za financiranje raziskav in razvoja za blažitev in prilagajanje, tudi na področjih letalstva in letalskega prometa, za manjšanje emisij s prometom z malo emisijami ter za kritje stroškov v zvezi z upravljanjem sistema Skupnosti. Prihodke iz prodaje emisijskih kuponov na dražbi bi bilo treba uporabiti tudi za financiranje prispevkov v Svetovni sklad za energetsko učinkovitost in obnovljive vire energije ter za ukrepe za preprečevanje krčenja gozdov.

Ministrstvo, pristojno za varstvo okolja mora skladno z določbami 126.e. člena Zakona o varstvu okolja letno obveščati pristojni organ EU o porabi sredstev prihodkov, pridobljenih na javni dražbi emisijskih kuponov, po sprejetju zaključnega računa proračuna RS.

Poleg omenjene pravne podlage je Zakon o pogojih koncesije za izkoriščanje energetskega potenciala Spodnje Save [[2]](#footnote-2) določil, da se sredstva izvedbo objektov vodne in energetske infrastrukture v nedeljivem razmerju HE Brežice in Mokrice, to sta oba akumulacijska bazena v celoti s spremljajočimi in pomožnimi objekti, z nadomestnimi habitati ter sanacijami vpliva dviga podtalnice, ter sredstva za državno in lokalno infrastrukturo, potrebno zaradi gradnje objektov vodne in energetske infrastrukture v nedeljivem razmerju vključno z daljnovodi, se zagotavljajo iz proračunskega Sklada za podnebne spremembe, ustanovljenega v skladu z zakonom, ki ureja varstvo okolja. Zakon nadalje določa, da se sredstva proračunskega Sklada za podnebne spremembe za omenjene namene dodelijo v obdobju 2013-2016 za vsako proračunsko leto posebej, pri čemer v nobenem proračunskem letu dodeljena sredstva ne presegajo 50 % prilivov prodaje emisijskih pravic v okviru sistema za trgovanje s pravicami do emisije toplogrednih plinov v Skupnosti, ki pripadajo v skladu z določbami Direktive 2009/29/ES državnemu proračunu Republike Slovenije.

1. **sklad ZA PODNEBNE SPREMEMBE**

Čeprav Zakon o varstvu okolja v 126.d. členu določa, da se v okviru državnega proračuna kot proračunski sklad ustanovi Sklad za podnebne spremembe z namenom sofinanciranja ukrepov za blaženje in prilagajanje posledicam podnebnih sprememb, je skladno z določbo 14. člena Zakona o izvrševanju proračuna Republike Slovenije za leto 2013 in 2014 (UL RS št. 10472012) določeno, da predstavlja polovica prihodkov ustvarjenih s prodajo emisijskih kuponov na javni dražbi skladno z 126. d členom zakona o varstvu okolja namenske prihodke proračuna Republike Slovenije, ki se uporabljajo za namene, določene 126.e členu navedenega zakona.

Polovica sredstev iz naslova prodaje emisijskih kuponov na dražbah se na ta način knjiži na proračunsko postavko 9969 (tip 94) v okviru pravic porabe Ministrstva za kmetijstvo in okolje.

1. **Upravljanje sklada ZA PODNEBNE SPREMEMBE**

V skladu z določbami tretjega odstavka 126. f člena Zakona o varstvu okolja je za upravljanje Sklada za podnebne spremembe pristojno ministrstvo, pristojno za varstvo okolja.

Skladno z določbami četrtega odstavka 144. člena Zakona o varstvu okolja lahko minister pristojen za varstvo okolja pooblasti Eko sklad, Slovenski okoljski javni sklad, da za račun ministrstva opravlja naloge ali del nalog v zvezi z sofinanciranjem dejavnosti, ki jih Eko sklad opravlja v javnem interesu (tj. spodbujanje naložb v izrabo obnovljivih virov energije, spodbujanje ukrepov učinkovite rabe energije, spodbujanje naložb s področja razvoja in uporabe okoljskih tehnologij, ki preprečujejo, odpravljajo ali zmanjšujejo obremenjevanje okolja ter spodbujanje naložb v infrastrukturo varstva okolja državnega in lokalnega pomena) iz sredstev državnega proračuna, sredstev dodatka za spodbujanje učinkovite rabe energije in izrabo obnovljivih virov energije ali iz drugih sredstev v skladu z zakonom. Eko sklad v ta namen sklene z ministrstvom, pristojnim za varstvo okolja pogodbo, s katero se določijo obseg, namen in pogoj opravljanje nalog Eko sklada oziroma dodeljevanje sredstev.

V letu 2013 bi največji delež sredstev Sklada za podnebne spremembe porabili za ukrepe energetske sanacije stavb, tako javnih kot privatnih in spodbujanje sistemov daljinskega ogrevanja.

Omenjene ukrepa že izvaja Eko sklad, zato bi na podlagi pogodbe prenesli sredstva iz proračunske postavke št. 9969 na Eko sklad, javni sklad. Eko sklad, javni sklad bi za območja, kjer je zrak prekomerno onesnažen povečal delež sofinanciranja v upravičenih stroških. Pogodba vsebuje tudi določbe o obliki dodeljevanja sredstev (na podlagi določb veljavnega Zakona o varstvu okolja in Splošnih pogojev poslovanja Eko sklada, Slovenskega okoljskega javnega sklada), o instrumentih, upravičencih in načrtovanih učinkih spodbud ter pooblastila v zvezi s pripravo javnega poziva ali razpisa, vodenjem, odločanjem in poročanju ter drugih stranskih obveznostih pogodbenih strank.

1. **Predvidena višina prilivov sredstev iz naslova prodaje emisijskih kuponov na dražbah**

Prodaja emisijskih kuponov poteka na javnih dražbah na način in pod pogoji, kot jo določa predpis EU, (Uredba št. 1031/2010[[3]](#footnote-3)), izdan na podlagi direktive 2009/29/ES. Republika Slovenija se je skupaj z 24 drugimi državami članicami odločila za skupen dražbeni sistem, ki ga v imenu teh držav članic izvaja borza EEX iz Leipziega v Nemčiji.

Prodaja emisijskih kuponov poteka na omenjeni način od novembra 2012. V tem trenutku je sicer težko podati natančnejšo oceno o višini prilivov iz naslova prodaje emisijskih kuponov, saj je v zadnjih mesecih cena emisijskih kuponov drastično padla, od 8 EUR/tono CO2 v decembru 2012 na vsega 2,6 EUR /t CO2 v aprilu 2013 in se v juniju 2013 povečala na 4,5 EUR/tono CO2.

V letu 2013 bo na javni dražbi v imenu Republike Slovenije predvidoma naprodaj letno okoli 4,5 milijonov ton CO2, kar ob ceni 10 EUR/tono CO2 pomeni letno 45 milijonov eurov, ob ceni 5 EUR /t CO2 pa 22,5 milijonov eurov prilivov v proračun Republike Slovenije.

Trenutna cena se giblje okoli 4 do 4,5 EUR/t CO2, ocenjujemo pa, da se bo cena povečala na vsaj 5 eurov/t CO2, kar pomeni prilive proračuna RS v letu 2013 v višini 22,5 milijona eurov.

Skladno z določbo 14. člena Zakona o izvrševanju proračuna Republike Slovenije za leto 2013 in 2014 (UL RS št. 10472012) predstavlja polovica prihodkov ustvarjenih s prodajo emisijskih kuponov na javni dražbi skladno z 126. d členom zakona o varstvu okolja (Uradni list RS, št. [39/06](http://www.uradni-list.si/1/objava.jsp?urlid=200639&stevilka=1682)-uradno prečiščeno besedilo, [49/06](http://www.uradni-list.si/1/objava.jsp?urlid=200649&stevilka=2089) - ZMetD, [66/06](http://www.uradni-list.si/1/objava.jsp?urlid=200666&stevilka=2856) - odl. US, [33/07](http://www.uradni-list.si/1/objava.jsp?urlid=200733&stevilka=1761) - ZPNačrt, [57/08](http://www.uradni-list.si/1/objava.jsp?urlid=200857&stevilka=2416)-ZFO-1A, 70/08 , 108/09, 48/12 in 57/12) namenske prihodke proračuna Republike Slovenije in se uporabljajo za namene, določene 126.e členu navedenega zakona.

1. **KRITERIJI DOLOČITVE UPRAVIĆENIH NAMENOV porabe sredstev sklada ZA PODNEBNE SPREMEMBE**

Upravičeni nameni porabe sredstev Sklada za podnebne spremembe se določijo na podlagi sledečih kriterijev:

* izvedba ukrepov omogoča doseganje ciljev in obveznosti Republike Slovenije pri izvajanju evropske zakonodaje, prioritetno na področjih, kjer ima Republika Slovenija zaostanke pri izvajanju ali so za dosego teh ciljev potrebna zajetna finančna sredstva;
* multiplikacijski učinek izvedbe ukrepov na domače gospodarstvo (izvajanje storitev, industrijska proizvodnja, zaposlovanje malih in srednje velikih podjetij, nova delovna mesta);
* zmanjševanje stroškov gospodarstva in javnega sektorja za rabo energije;
* zmanjševanje stroškov za rabo energije prebivalstvu in zmanjševanje energetske revščine socialno šibkih skupin prebivalstva;
* pripravljenost ukrepov za izvedbo.
1. **Predlog upravičenih namenov porabe sredstev sklada ZA PODNEBNE SPREMEMBE**

**Program porabe sredstev Sklada za podnebne spremembe vključuje sledeče upravičene namene porabe sredstev:**

1. **Ukrepi za spodbujanje učinkovite rabe energije in ukrepi za izboljšanje kakovosti zraka v območjih, ki so zaradi prekomerne onesnaženosti zraka s PM10 uvrščena v razred največje obremenjenosti** [[4]](#footnote-4)

Financirajo se ukrepi energetske sanacije stavb ter spodbujanje priklopa na daljinsko ogrevanje na lesno biomaso (novi sistemi in mikro sistemi) v:

* + - gospodinjstvih,
		- javnem sektorju ter
		- pravnih oseb in samostojnih podjetnikov posameznikov

Prioritetno se financirajo ukrepi kot npr.:

* + - vgradnja solarnega ogrevalnega sistema,
		- vgradnja toplotne črpalke za pripravo sanitarne tople vode in/ali centralno ogrevanje stanovanjske stavbe,
		- priključitev na daljinsko ogrevanje na lesno biomaso,
		- vgradnja lesenega zunanjega stavbnega pohištva,
		- toplotna izolacija fasade,
		- toplotna izolacija strehe ali stropa proti neogrevanemu prostoru,
		- vgradnja prezračevanja z vračanjem toplote odpadnega zraka,
		- prenova stavbe v nizkoenergijski ali pasivni tehnologiji,

Spodbujanje investicij za učinkovito rabo energije v gospodinjstvih se izvede z nadaljevanjem izvajanja razpisov za dodeljevanje nepovratnih finančnih spodbud oziroma kreditov Eko sklada v letih 2013, 2014 in 2015. S tem je Ekoskladu omogočena kontinuiteta finančnega vira za ukrepe, ki so identificirani kot prioritetni na podlagi kriterijev, določenih v točki 5 tega Programa.

Shema bi nudila gospodinjstvom z nizkimi prihodki podporo za izvedbo prednostnih in cenejših ukrepov za zmanjšanje stroškov za energijo in povečanje bivalnega udobja, npr. izolacijo podstrešij, zatesnitev oken in vrat, toplotno izolacijo na kritičnih mestih ipd. S tem bi se socialno šibkim gospodinjstvom omogočila vključitev v proces obnove za izboljšanje bivalnih pogojev, poleg tega pa bi se izvedeli ukrepi za doseganje minimalnih standardov učinkovite rabe energije v stavbah, do katerih sicer ne bi prišlo. Cilj ukrepa je poleg povečanja energetske učinkovitosti in s tem zmanjšanja emisij toplogrednih plinov tudi zmanjševanje energetske revščine, ki predstavlja vse bolj pereč problem.

Ukrep spodbujanja investicij za učinkovito rabo energije v javnem sektorju bi izvedli z izvedbo razpisov za dodeljevanjem nepovratnih finančnih spodbud Eko sklada v letih 2013, 2014 in 2015 . V Direktivi 2012/27/EU o energetski učinkovitosti [[5]](#footnote-5) je vloga javnega sektorja še bolj poudarjena, in sicer prinaša letno obveznost energetske obnove 3% površine stavb v lasti ali uporabi državnih organov.

Ukrep spodbujanja investicij za učinkovito rabo energije gospodarskim družbam in samostojnim podjetnikom posameznikom se izvede z izvedbo razpisov za dodeljevanje kreditov z ugodno obrestno mero Eko sklada v letih 2014 in 2015 . Razlog zakaj bi z spodbujanjem investicij v učinkovito rabo energije gospodarskim družbam in samostojnim podjetnikom zaćeli šele v letu 2014 je dejstvo, da je za dodeljevanje teh spodbud potrebno potrditi shemo državne pomoči, za kar pa pa v letu 2013 ni dovolj časa, da bi bila shema pravočasno tudi operativna. Ukrep lahko vključuje tudi sofinanciranje energetskih pregledov.

V okviru ukrepa se nepovratna sredstva dodelijo za sofinanciranje projektov daljinskega ogrevanja na lesno biomaso (v nadaljevanju: DOLB). Finančne spodbude so namenjene za naložbe v nove sisteme DOLB in mikro sisteme DOLB. Do spodbud priklopa na daljinsko ogrevanje na lesno biomaso so upravičeni tudi investitorji, ki širijo obstoječ daljinski sistem ali gradijo novo kotlovnico s kotli na lesno biomaso kot vir za obstoječe daljinsko omrežje.

Glede na čas priprave tega programa je v letu 2013 možno izvajati le dodeljevanje nepovratnih sredstev občanom za ukrepe učinkovite rabe energije in rabe obnovljivih virov energije v stanovanjskih stavbah.

1. **Ukrepi za spodbujanje obnovljivih virov energije skladno z Akcijskim načrtom za obnovljive vire energije 2010 – 2020**

Za doseganje ciljev glede obnovljivih virov energije je potrebno spodbujati investicije v rabo obnovljive vire energije (v nadaljnjem besedilu; OVE). V tem segmentu bi prioritetno spodbujali rabo tistih virov energije, katere naprave za izkoriščanje teh virov v veliki meri proizvajajo tudi slovenski proizvajalci. Na ta način se dosežejo največji multiplikativni učinki na slovensko gospodarstvo.

1. **Izvedba objektov vodne in energetske infrastrukture v nedeljivem razmerju HE Brežice**

Skladno Zakonom o pogojih koncesije za izkoriščanje energetskega potenciala Spodnje Save bodo sredstva Podnebnega sklada porabljena za izvedbo objektov vodne in energetske infrastrukture v nedeljivem razmerju HE Brežice in Mokrice, to sta oba akumulacijska bazena v celoti s spremljajočimi in pomožnimi objekti, z nadomestnimi habitati ter sanacijami vpliva dviga podtalnice, ter sredstva za državno in lokalno infrastrukturo, potrebno zaradi gradnje objektov vodne in energetske infrastrukture v nedeljivem razmerju vključno z daljnovodi.

V letu 2013 bodo zagotovljena sredstva za pripravo razpisne dokumentacije za HE Brežice in za arheološke raziskave.

1. **Tehnična pomoč (ozaveščanje, promocija, izobraževanje in usposabljanje v zvezi z ukrepi zmanjšanja emisij toplogrednih plinov )**

Učinkovito spopadanje s podnebnimi spremembami na dolgi rok bo zahtevalo korenito preoblikovanje ključnih sektorjev gospodarstva, za kar pa je potrebno bistveno spremeniti pričakovanja družbe ter celovito vplivati na spremembo navad in razmišljanja ljudi .

Z namenom spreminjanje odnosa do podnebnih sprememb, ki je predpogoj za spremembo obnašanja, skozi rabo pozitivnih sporočil (zmanjševanje emisij toplogrednih plinov kot za uporabnika in okolje prijaznega vsestransko koristnega ravnanja, večja kvalitete bivanja, regionalno-razvojne plati, razvoj trajnostnega podjetništva ter možnosti za ohranjanje in ustvarjanje novih delovnih mest predstavlja ozaveščanje, promocija in izobraževanje podlago za učinkovitejše izvajanje politik in ukrepov za doseganje že sprejetih zakonodajnih obveznosti.

V okviru ukrepov zmanjšanja emisij toplogrednih plinov bo tehnična pomoč namenjena predvsem podpori izvajanju ukrepov na naslednjih prioritetnih vsebinskih področjih:

- ukrepi učinkovite rabe energije,

- Izboljšanje kakovosti zraka,

- ravnanje in preprečevanje nastajanja odpadkov,

Na področju ukrepov učinkovite rabe energije bo ozaveščanje pripomoglo k seznanjenosti uporabnikov (gospodinjstev, industrije, terciarnega sektorja) z možnostmi ter koristmi učinkovite rabe energije (za energetsko učinkovito obnovo stavb in trajnostno gradnjo stavb, energetsko učinkovite ogrevalne sisteme, učinkovito rabo električne energije).

Na področju ukrepov izboljšanja kakovosti zraka ozaveščevalne akcije vključujejo ozaveščanje gospodinjstev o pravilnem načinu kurjenja v kurilnih napravah oziroma uporabe lesnih goriv, menjavi manj učinkovitih kotlov z bolj učinkovitimi ter uporabi javnega potniškega prometa.

Na področju ravnanja z odpadki so z namenom doseganja zmanjšanja količin odloženih odpadkov potrebne ozaveščevalne akcije, ki se izvedejo skupaj z deležniki z namenom splošno javnost ozavestiti o pomenu ločenega zbiranja odpadkov za njihovo večjo ponovno uporabo (odpadna embalaža, odpadna električna in elektronska oprema, izrabljena motorna vozila, poseben poudarek na ločevanju bio razgradljivih odpadkov, zmanjšanje količin zavržene hrane).

V letu 2013 bo MKO začel z aktivnostmi za pripravo predloga Programa ravnanja z odpadki in predloga Programa preprečevanja nastajanja odpadkov, za kar bo z javnim naročilom pridobil strokovne podlage.

V letu 2014 in 2015 je predviden začetek programa usposabljanja. Usposabljanje za izvajanje ukrepov za zmanjševanje emisij toplogrednih plinov lahko razdelimo na: ponudnike ter kupce tehnologij, porabnike energije, akterje v kmetijstvu, ter institucije, ki sprejemajo politične in administrativne odločitve o energetiki, prometu, ravnanju z odpadki, kmetijstvu, gospodarjenju z gozdovi, tehnološkimi procesi z izpusti TGP idr. Prednostna vsebinska področja so izobraževanje o sodobnih tehnologijah, storitvah, izdelkih sistemih in ravnanju za zmanjševanje emisij TGP. Zaradi pomembne vloge, ki jo imajo pri ozaveščanju in informiranju ciljnih skupin mediji in zaradi slabšega razumevanja problematike na njihovi strani, bi bilo potrebno tudi načrtno usposabljanje medijev za vsa posamezna področja.

Usposabljanja bodo usmerjena k akterjem na področju:

• energetike;

• prometa;

• gozdarstva;

• kmetijstva;

• ravnanja z odpadki ter

Znaten del programa bo namenjen formalnemu usposabljanju. Prednostno se spodbujata usposabljanje v okviru demonstracijskih projektov v javnem sektorju, kmetijski dejavnosti idr.. V programe naj bi bile vključene tudi vse institucije, ki se že ukvarjajo z izobraževanjem in svetovanjem (Energetske svetovalne pisarne – EnSvet, neformalna mreža svetovalcev za pridobivanje, predelavo in rabo lesne biomase – LesEnSvet, Kmetijstvo. Podprogram naj bi izvajali za posamične ciljne javnosti oz. skupine.

Ciljne skupine programov so:

• trajnostna energetika:

 - investitorji večstanovanjskih ter poslovnih in upravnih zgradb in energetskih sistemov, energetskih podjetjih, energetski in okoljski menedžerji v podjetjih itd., javnih gospodarskih družbah in storitvenih dejavnostih;

- projektanti, upravljavci naprav in dobavitelji opreme;

- ponudniki tehnologij (tudi trgovci), ponudniki energentov in energetskih storitev;

- odločevalci v javni upravi (direktorji občinskih uprav, idr.) pristojni za investicije, infrastrukturo, komunalo idr.

 - mediji

• trajnostni promet;

- projektanti;

- odločevalci v javni upravi

- inštruktorji avtošol (varčna vožnja, varnost)

- mediji

• kmetijstvo;

• horizontalno:

- usposabljanje odločevalcev: pristojni v občinskih vodstvih in upravah (župani, direktorji občinskih uprav, pristojni za investicije, infrastrukturo, komunalo idr.), javnih gospodarskih družbah in storitvenih dejavnostih; občinski sveti v občinah; pripravljavci strateških in operativnih razvojnih dokumentov na regionalni in lokalni ravni: regionalne razvojne agencije, lokalne energetske agencije, oddelki za urbanizem, infrastrukturo in komunalne dejavnosti v občinah o upravno-administrativnih struktur o tehničnih in upravno-administrativnih vidikih zmanjševanja emisij toplogrednih plinov

Za učinkovito naslavljanje problema podnebnih sprememb je ključnega pomena tudi dostop do hitrih in kakovostnih informacij za uvajanje ukrepov zmanjševanja emisij in prilagajanja na podnebne spremembe.

1. **VSEBINSKI RAZLOGI ZAKAJ JE POTREBNO ZAGOTOVITI NAMENSKOST PORABE sredstev sklada ZA PODNEBNE SPREMEMBE**

**1. Zahteve/obveznosti iz Direktive 2008/101/ES in Direktive 2009/29/ES**

* države članice naj bi sredstva iz prodaje emisijskih kuponov za letalstvo porabila za v direktivah določene namene
* države članice naj bi vsaj 50 odstotkov sredstev iz prodaje emisijskih kuponov za naprave porabila za v direktivi določene namene
* država članica EU mora Evropski komisiji poročati o porabi sredstev prihodkov od prodaje emisijskih kuponov

**2. Izpolnjevanje/izvajanje že prevzetih zakonodajnih obveznosti Republike Slovenije**

S prihodki iz prodaje emisijskih kuponov je mogoče financirati ukrepe, ki jih je Republika Slovenija dolžna izvesti zaradi izvajanja že prevzetih obveznosti evropske zakonodaje na naslednjih področjih:

* Direktiva 2009/28/ES Evropskega Parlamenta in Sveta z dne 23. aprila 2009 o spodbujanju uporabe energije iz obnovljivih virov (UL L št. 140/16 z dne 5.6.2009);
* Direktiva 2012/27/EU Evropskega Parlamneta IN Sveta z dne 25. oktobra 2012 o energetski učinkovitosti, spremembi direktiv 2009/125/ES in 2010/30/EU ter razveljavitvi direktiv 2004/8/ES in 2006/32/ES (UL L št. 315/1 z dne 14.11.2012);
* Odločba št. 406/2009/ES Evropskega Parlamenta in Sveta z dne 23. aprila 2009 o prizadevanju držav članic za zmanjšanje emisij toplogrednih plinov, da do leta 2020 izpolnijo zavezo Skupnosti za zmanjšanje emisij toplogrednih plinov;
* Direktiva 2008/50/ES Evropskega Parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L št. 152 z dne 11. 6. 2008);
* Direktiva 2008/98/ES Evropskega Parlamneta in Sveta z dne 19. novembra 2008 o odpadkih (UL L št. 312/3 z dne 22.11.2008).

V primeru neizpolnitve obveznosti evropske zakonodaje je Republika Slovenija izpostavljena tveganju ugotavljanja kršitve evropske zakonodaje in posledično plačilu kazni.

Pri tem je treba izpostaviti, da je izvajanje politik OVE in URE in doseganje zastavljenih in obvezujočih ciljev na teh področjih, hkrati pogoj za doseganje ciljev na področju emisij toplogrednih plinov.

Zato se v nadaljevanju posebej osredotočamo na ti dve politiki in pojasnimo povezanost in smiselnost zapiranja finančnega okvira teh dveh politik s sredstvi Podnebnega sklada.

V skladu s sedanjimi obveznosti Republike Slovenije na področju učinkovite rabe energije (URE) moramo v obdobju 2008-2016 doseči 9 % prihranka pri rabi energije ter v skladu z novo Direktivo o energetski učinkovitosti do leta 2020 za 20 % povečati energetsko učinkovitost. Za doseganje prvega cilja je januarja 2008 Vlada RS sprejela Nacionalni akcijski načrt za energetsko učinkovitost (AN URE 1), v letu 2014 bo pripravljen akcijski načrt za doseganje ciljev energetske učinkovitosti do leta 2020.

V skladu z Direktivo 2009/28/ES o spodbujanju uporabe energije iz obnovljivih virov (OVE) ima Slovenija obveznost doseči najmanj 25 % delež OVE v rabi bruto končne energije in najmanj 10-odstotni cilj OVE v prometu. Izpolnjevanje obveznosti in doseganje ciljev na področju URE in OVE sta medsebojno odvisna, saj z učinkovitejšo rabo energije zmanjšujemo porabo energije in s tem potrebno količino OVE za doseganje deleža 25% v končni rabi energije. Poleg navedenega velja poudariti, da četrtino prihrankov energije dosežemo s prehodom na OVE - biomasa, fotovoltaika in soproizvodnja elektrike in toplote (SPTE) – torej se v določenem segmentu ukrepi prekrivajo.

Ocene pokažejo, da bi bilo za doseganje ciljev OVE in URE, poleg že zagotovljenih sredstev,na letni ravni potrebnih še v povprečju 50 mio EUR javnih sredstev za spodbujanje investicij v OVE in URE. Za zaprtje te konstrukcije je potrebno večji del teh sredstev zagotoviti tudi v okviru Nove finančne perspektive 2014 do 2020, v okviru katere naj bi se delež za OVE in URE povečal. Vendar pa bo za to potrebno zagotoviti še sredstva za lastno udeležbo.

1. **MAKROEKONOMSKE Koristi – razvojni potencial izvedbe ukrepov**

UČINKOVITA RABA ENERGIJE (URE). Investicije v učinkovito rabo energije imajo nedvomno največji multiplikativni učinek, saj gre za delovno intenzivne investicije, kar pomeni da je na enoto investicije ustvarjenih največ delovnih mest in za investicije z največjo domačo komponento (npr. gradbeni materiali, stavbno pohištvo). Zmanjša se tudi uvoz energentov, posredno pa se pozitivni učinki kažejo tudi pri doseganju ciljnega deleža rabe obnovljivih virov energije. Vendar pa učinkovita raba energije predstavlja tudi velik izziv in investicijski potencial; v obdobju 2010-2030 bodo potrebne investicije v učinkovito rabo energije v višini 3,4 mrd EUR (brez prometa), kar na letni ravni pomeni 175 mio EUR; od tega je približno polovica sredstev potrebnih za energetsko sanacijo stavb.

V procesu sprejema je Drugi akcijski načrt za energetsko učinkovitost (AN URE 2) za obdobje do leta 2016. Ocenjeno je , da bi z izvajanjem AN URE 2 bomo v letu 2016 porabili 4.273 GWh energije manj, kar pomeni, da bi bili skupni letni stroški za rabo energijo v letu 2016 okoli 500 milijonov EUR nižji. Izvajanje programa bi zagotavljalo 3000 delovnih mest.

URE z vidika gospodarstva pozitivno vpliva na:

* znižuje življenjske stroške: za Slovenijo je v primerjavi z državami EU značilen nadpovprečno velik delež izdatkov za energijo v stanovanjih v vsej potrošnji gospodinjstev.
* zmanjšuje energetsko revščino: v Sloveniji prebivalstvo z najnižjimi dohodki porabi velik delež svojih dohodkov za energijo v stanovanjih, pa prav ta sloj prebivalstva porabi tudi največji absolutni znesek za energijo v stanovanjih.
* znižuje javno porabo oz. stroške javnega sektorja. Javni sektor po oceni porabi letno približno 150 mio EUR za stroške energije.
* investicije v gradbeništvo (energetska prenova stavbnega fonda) imajo največji multiplikativen učinek na gospodarstvo, saj zaradi nizke uvozne komponente pomenijo največjo ustvarjeno dodano vrednost na enoto investicije, poleg tega pa je v Sloveniji delež dodane vrednosti v gradbeništvu relativno visok.
* zaposluje predvsem mala in srednje velika podjetja v gradbeništvu (zdravo jedro sektorja),
* naložbe v energetsko učinkovitost pomenijo 3-4-krat več zaposlitev kot naložbe v oskrbo z energijo; 1 mio EUR investicije v učinkovito rabo energije (izolacije, stavbno pohištvo…) predstavlja približno 10 delovnih mest.
* za ukrepe učinkovite rabe energije je na voljo znaten del evropskih sredstev, ki zelo pocenijo ukrepe;
* predstavljajo največji potencial za zmanjševanje emisij toplogrednih plinov in najcenejši način njihovega zmanjševanja;
* zmanjšujejo uvoz fosilne energije; Slovenija je razen pri trdih gorivih 100-odstotno uvozno odvisna. Strošek neto uvoza energije je v povprečju okrog 4 % BDP. S tem se izboljšuje tudi energetska zanesljivost.
* tehnologije in inovativne rešitve v smeri učinkovite rabe energije predstavljajo poslovne priložnosti sedaj, še posebej pa v prihodnje.



OBNOVLJIVI VIRI ENERGIJE. Raba obnovljivih virov energije predstavlja tudi velik izziv in investicijski potencial. V vseh scenarijih NEP je do leta 2030 predvidena proizvodnja 4,8 TWh razpršene proizvodnje električne energije iz novih enot OVE in SPTE z visokim izkoristkom in pospešena izgradnja novih velikih hidroelektrarn, ki bodo proizvajale 2,6 TWh proizvodnje električne energije letno, in za 0,9 TWh proizvodnje v velikih SPTE. Za to bodo v obdobju 2010-2030 potrebne investicije v pridobivanje OVE iz razpršenih OVE virov v višini 2,4 mrd EUR in v pridobivanje toplote iz OVE v višini 5 mrd EUR, kar na letni ravni pomeni 120 mio in 250 mio EUR.

AN OVE ocenjuje, da investicije v rabo OVE pri proizvodnji električne energije do leta 2020 predstavljajo okrog 1000 neposrednih delovnih mest na letni ravni. Združenje slovenske fotovoltaične industrije (ZSFI) pa je letos poročalo, da se je v letu 2011 število zaposlenih, ki delujejo na področju fotovoltaike v Sloveniji podvojilo, in sicer na 2400, kar zajema tako proizvodnjo naprav, postavitev in tudi vse dopolnilne dejavnosti. Predvidevanja zaposlovanja v panogi fotovoltaike so v Sloveniji optimistična tudi v prihodnosti; predvidene stopnje rasti zaposlovanja znašajo od letošnjih 70 odstotkov do 30 odstotkov v drugi polovici desetletja. Tako naj bi v letu 2013 število zaposlenih že preseglo 4000. (Na področju celotne Evropske unije pa Evropsko združenje fotovoltaične industrije (EPIA) pričakuje do leta 2020 preko 2 milijona delovnih mest.)

Slovenija ima predvsem velik in še neizkoriščen potencial na področju rabe lesne biomase. Slovenija je z gozdom zelo bogata, po deležu gozdov v površini države se uvršča takoj za Finsko in Švedsko. Skupna površina gozdov v Sloveniji se je v zadnjih 130 letih povečevala: v letu 1875 je gozd poraščal 36% površine Slovenije, leta 2010 pa že 59%. Na posameznih območjih (Kočevska, Notranjska) gozdnatost celo presega 80%. Zato je les je eden izmed naravnih virov, ki ga ima Slovenija v izobilju.

Operativni program rabe lesne biomase kot vira energije iz leta 2007 vključuje oceno, da bi izvedba programa vsako leto zagotavljala 5 % finančnih prihrankov zaradi nižjih stroškov goriva. Z izvajanjem programa bi se uvajala tudi nova delovna mesta, v letu 2014 bi jih bilo dobrih 800, predvsem v ruralnih območjih.

Razpoložljiva količina biomase lahko po grobi oceni dolgoročno pokrije vse potrebe industrije in energetike v Sloveniji, ostanek pa lahko potencialno izvozimo v sosednje države z visokim povpraševanjem po lesu. Največjo težavo danes predstavlja časovno in količinsko nezanesljiva oskrba z lesno biomaso.

**UKREPI FINANCIRANI V LETU 2013**

| ***UKREP***  | ***Predvidena višina finančnih sredstev*** | ***PRISTOJNOST ZA IZVAJANJE/KDO BO IZVEDEL JAVNI RAZPIS*** | ***ZAGOTAVLJANJE IZVAJANJA CILJA*** | ***KAZALNIK v******2013/2014***  | ***Kazalnik v 2020*** | ***PRIČAKOVAN učinek na dvig gospodarstva v RS*** |
| --- | --- | --- | --- | --- | --- | --- |
| *Spodbujanje učinkovite rabe energije in obnovljivih virov energije* | *do 90 %* | *EKOSKLAD* | *- doseganje ciljev na področju kakovosti zraka (Direktiva 2008/50/ES o kakovosti zunanjega zraka)**- povečanje energetske učinkovitosti za 20% (Direktiva 2012/27/ES o energetski učinkovitosti)**- letno energetsko sanirati 3% stavb državne uprave (Direktiva o energetski učinkovitosti (2012/27/EU)**- 25& delež obnovljivih virov energije iz Direktiva 2009/28/ES o obnovljivih virih energije* | *- 160 GWh prihrankov energije letno**- energetsko saniranih 3% površine stavb državne uprave,**- proizvedena energija iz OVE* | *- Prihranki energije v GWh**- Zmanjšanje emisij TGP**- Izboljšanje kakovosti zraka**- m2 obnovljene površine v lasti javnega sektorja,**- doseganje cilja 25% deleža OVE v končni rabi energije* | *- največji multiplikativni učinek na enoto investicije, , 500 neposrednih delovnih mest v malih in srednjevelikih podjetjih v gradbeništvu in 500 posrednih delovnih mest (proizvodnja vgrajenih materialov, pohištva, režija),**- lokalna samooskrba z energijo, s čimer bomo zmanjšali energetsko uvozno odvisnost**- letni prihranek cca 2 mio EUR pri stroških za energijo v javnem sektorju,* *- nova delovna mesta v srednjih in malih podjetjih v gradbeništvu, proizviodnji stavnega pohištva, vgrajenih izolacijskih materialih**- Izboljšanje konkurenčnosti slovenskeindustrije zaradi zmanjšanja stroškov za energijo* |
| *Izgradnja HE na Spodnji Savi* | *2 mio EUR* | *MKO* | *25& delež obnovljivih virov energije iz Direktiva 2009/28/ES o obnovljivih virih energije* | *proizvedena energija iz OVE* | *doseganje cilja 25% deleža OVE v končni rabi energije* |  |
| *Ozaveščanje o ukrepih zmanjšanja emisij toplogrednih plinov in kakovosti zraka* | *do 5%* | *MKO* | *- doseganje ciljev na področju kakovosti zraka (Direktiva 2008/50/ES o kakovosti zunanjega zraka)**- povečanje energetske učinkovitosti za 20% (Direktiva 2012/27/ES o energetski učinkovitosti**- doseganje ciljev Direktive 2008/98/ES o odpadkih* | *Izvedene ozaveščevalne akcije* | *- Zmanjšanje emisij toplogrednih plinov,**- Izboljšanje kakovosti zraka,**- Povečanje deleža obnovljivih virov energije,* | *- Zmanjšanje stroškov gospodarstva in gospodinjstev, - - nova delovna mesta na področju energetske sanacije stavb, obnovljivih virov energije, ponovne uporabe in recikliranja odpadkov, zmanjšanje porabe virov (vode, energije, materialov)* |

**UKREPI FINANCIRANI V LETU 2014 in 2015**

| ***UKREP***  | ***Predvidena višina finančnih sredstev*** | ***PRISTOJNOST ZA IZVAJANJE/KDO BO IZVEDEL JAVNI RAZPIS*** | ***ZAGOTAVLJANJE IZVAJANJA CILJA*** | ***KAZALNIK v******2013/2014***  | ***Kazalnik v 2020*** | ***PRIČAKOVAN učinek na dvig gospodarstva v RS*** |
| --- | --- | --- | --- | --- | --- | --- |
| *Spodbujanje učinkovite rabe energije in obnovljivih virov energije* | *do 95 %* | *EKOSKLAD* | *- doseganje ciljev na področju kakovosti zraka (Direktiva 2008/50/ES o kakovosti zunanjega zraka)**- povečanje energetske učinkovitosti za 20% (Direktiva 2012/27/ES o energetski učinkovitosti)**- letno energetsko sanirati 3% stavb državne uprave (Direktiva o energetski učinkovitosti (2012/27/EU)**- 25& delež obnovljivih virov energije iz Direktiva 2009/28/ES o obnovljivih virih energije* | *- 160 GWh prihrankov energije letno**- energetsko saniranih 3% površine stavb državne uprave,**- proizvedena energija iz OVE* | *- Prihranki energije v GWh**- Zmanjšanje emisij TGP**- Izboljšanje kakovosti zraka**- m2 obnovljene površine v lasti javnega sektorja,**- doseganje cilja 25% deleža OVE v končni rabi energije* | *- največji multiplikativni učinek na enoto investicije, , 500 neposrednih delovnih mest v malih in srednjevelikih podjetjih v gradbeništvu in 500 posrednih delovnih mest (proizvodnja vgrajenih materialov, pohištva, režija),**- lokalna samooskrba z energijo, s čimer bomo zmanjšali energetsko uvozno odvisnost**- letni prihranek cca 2 mio EUR pri stroških za energijo v javnem sektorju,* *- nova delovna mesta v srednjih in malih podjetjih v gradbeništvu, proizviodnji stavnega pohištva, vgrajenih izolacijskih materialih**- Izboljšanje konkurenčnosti slovenskeindustrije zaradi zmanjšanja stroškov za energijo* |
| *Ozaveščanje o ukrepih zmanjšanja emisij toplogrednih plinov in kakovosti zraka* | *do 5%* | *MKO* | *- doseganje ciljev na področju kakovosti zraka (Direktiva 2008/50/ES o kakovosti zunanjega zraka)**- povečanje energetske učinkovitosti za 20% (Direktiva 2012/27/ES o energetski učinkovitosti**- doseganje ciljev Direktive 2008/98/ES o odpadkih* | *Izvedene ozaveščevalne akcije* | *- Zmanjšanje emisij toplogrednih plinov,**- Izboljšanje kakovosti zraka,**- Povečanje deleža obnovljivih virov energije,* | *- Zmanjšanje stroškov gospodarstva in gospodinjstev, - - nova delovna mesta na področju energetske sanacije stavb, obnovljivih virov energije, ponovne uporabe in recikliranja odpadkov, zmanjšanje porabe virov (vode, energije, materialov)* |

1. Zakon o varstvu okolja (Uradni list RS, št. [39/06](http://www.uradni-list.si/1/objava.jsp?urlid=200639&stevilka=1682) – uradno prečiščeno besedilo, [49/06](http://www.uradni-list.si/1/objava.jsp?urlid=200649&stevilka=2089) – ZMetD, [66/06](http://www.uradni-list.si/1/objava.jsp?urlid=200666&stevilka=2856) – odl. US, [33/07](http://www.uradni-list.si/1/objava.jsp?urlid=200733&stevilka=1761) – ZPNačrt, [57/08](http://www.uradni-list.si/1/objava.jsp?urlid=200857&stevilka=2416) – ZFO-1A, 70/08, 108/09, 48/12 in 57/12) [↑](#footnote-ref-1)
2. Zakon o pogojih koncesije za izkoriščanje energetskega potenciala Spodnje Save (UL RS št. 87/2011) [↑](#footnote-ref-2)
3. UREDBA KOMISIJE (EU) št. 1031/2010 z dne 12. novembra 2010 o časovnem načrtu, upravljanju in drugih vidikih dražbe pravic do emisije toplogrednih plinov na podlagi Direktive 2003/87/ES Evropskega parlamenta in Sveta o vzpostavitvi sistema za trgovanje s pravicami do emisije toplogrednih plinov v Skupnosti (UL L302/19, 18.11.2010) [↑](#footnote-ref-3)
4. Območja so določena skladno z Uredbo o kakovosti zunanjega zraka (Uradni list RS št. 9/2011) in Sklepom o določitvi podobmočij zaradi upravljanja s kakovostjo zunanjega zraka navedena sredstva porabil za ukrepe energetske sanacije stavb (Uradni list RS št. 58/2011) [↑](#footnote-ref-4)
5. Direktiva 2012/27/EU EVROPSKEGA PARLAMENTA IN SVETA z dne 25. oktobra 2012 o energetski učinkovitosti, spremembi direktiv 2009/125/ES in 2010/30/EU ter razveljavitvi direktiv 2004/8/ES in 2006/32/ES (UL L št. 315/1 z dne 14.11.2012) [↑](#footnote-ref-5)